CELEX: 32012D0380
Language: sl
Date: 2011-09-22 00:00:00
Title: 2012/380/EU: Sklep Sveta z dne 22. septembra 2011 o podpisu Sporazuma med Evropsko unijo in Avstralijo o obdelavi in prenosu podatkov iz evidence podatkov o potnikih (PNR) s strani letalskih prevoznikov Avstralski carinski in mejni službi v imenu Unije

14.7.2012   
            
            
               SL
            
            
               Uradni list Evropske unije
            
            
               L 186/2
            
         SKLEP SVETA
   z dne 22. septembra 2011
   o podpisu Sporazuma med Evropsko unijo in Avstralijo o obdelavi in prenosu podatkov iz evidence podatkov o potnikih (PNR) s strani letalskih prevoznikov Avstralski carinski in mejni službi v imenu Unije
   (2012/380/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti členov 82(1)(d) ter 87(2)(a) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Svet je 2. decembra 2010 sprejel sklep, ki Komisijo pooblašča za začetek pogajanj v imenu Unije z Avstralijo za prenos in uporabo podatkov iz evidence podatkov o potnikih (PNR) z namenom preprečevanja terorističnih in drugih hudih mednarodnih kaznivih dejanj ter boja proti njim.
            
         
               (2)
            
            
               Pogajanja o Sporazumu med Evropsko unijo in Avstralijo o obdelavi in prenosu podatkov iz evidence podatkov o potnikih (PNR) s strani letalskih prevoznikov Avstralski carinski in mejni službi (Sporazum) so končana. Pogajanja so se uspešno končala s parafiranjem Sporazuma.
            
         
               (3)
            
            
               Sporazum bi bilo treba podpisati s pridržkom njegove poznejše sklenitve in izjavo, priloženo Sklepni listini Sporazuma, bi bilo treba odobriti.
            
         
               (4)
            
            
               Sporazum spoštuje temeljne pravice in načela, priznana predvsem z Listino Evropske unije o temeljnih pravicah (Listina), zlasti pravico do spoštovanja zasebnega in družinskega življenja iz člena 7 Listine, pravico do varstva osebnih podatkov iz člena 8 Listine ter pravico do učinkovitega pravnega sredstva in nepristranskega sodišča iz člena 47 Listine. Sporazum bi bilo treba uporabljati v skladu z navedenimi pravicami in načeli.
            
         
               (5)
            
            
               V skladu s členom 3 Protokola o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, sta obe državi članici podali uradno obvestilo, da želita sodelovati pri sprejetju in uporabi tega sklepa.
            
         
               (6)
            
            
               V skladu s členoma 1 in 2 Protokola o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, zato Sporazum zanjo ni zavezujoč niti se v njej ne uporablja –
            
         SPREJEL NASLEDNJI SKLEP:
   Člen 1
   Podpis Sporazuma med Evropsko unijo in Avstralijo o obdelavi in prenosu podatkov iz evidence podatkov o potnikih (PNR) s strani letalskih prevoznikov Avstralski carinski in mejni službi (Sporazum) se odobri v imenu Unije, s pridržkom sklenitve navedenega sporazuma (1).
   Člen 2
   Izjava, priložena Sklepni listini Sporazuma, se odobri v imenu Unije.
   Člen 3
   Predsednik Sveta je pooblaščen, da imenuje osebe, pooblaščene za podpis Sporazuma v imenu Unije.
   Člen 4
   Ta sklep začne veljati na dan sprejetja.
   
      V Bruslju, 22. septembra 2011
      
         
            Za Svet
         
         
            Predsednik
         
         J. MILLER
      
   
   
      (1)  Besedilo Sporazuma se objavi skupaj s sklepom o sklenitvi Sporazuma.